良月遊水樂
作者：杜範
朝代：宋

paragraphs: 久矣聞水樂，邂逅作此遊。
林立攢萬石，曲逕穿深幽。
谽谺開古洞，下有清淺流。
惜哉非古樂，噴薄皆人謀。
流觴飲山綠，風鬢吹颼颼。
欲歸興未盡，携手湖上樓。
斜陽獻萬狀，浩以百目收。
白鳥去復還，翩翩良自由。
我本山林人，對此多慙羞。
歲月不我與，宴閑其可偷。
便合作歸計，老矣安所投。
世事皆漫爾，政恐空白頭。